দুর্গা চতুর্থীতে প্রকাশ্য বিবাদ শুরু। দুর্গা পঞ্চমীতে দল ছাড়ার ঘোষণা। এর পরে গত ১১ অক্টোবর রাজ্যসভার পদ ছাড়েন মুকুল রায়। বলেছিলেন কালী পুজোর পরে পরবর্তী পদক্ষেপ করবেন। কিন্তু কালী পুজো, জগদ্ধাত্রী পুজো মিটে যাওয়ার পরে অবশেষে ৩ নভেম্বর বিজেপিতে আনুষ্ঠানিক ভাবে যোগ দিলেন মুকুল রায়।
তৃণমূল কংগ্রেসের প্রাক্তন সর্বভারতীয় সাধারণ সম্পাদক, প্রাক্তন রেলমন্ত্রী মুকুল রায়কে নিয়ে অনেক টানোপোড়েন চলেছে গত কিছু দিন ধরে। গুজরাত নির্বাচন নিয়ে ব্যস্ত থাকায় বিজেপি সভাপতি অমিত শাহর সঙ্গে তাঁর বৈঠকও পিছিয়ে গিয়েছে। অবশেষে সব সম্ভাবনাই সত্য হল। অমিত শাহর উপস্থিতিতে পদ্ম-সংসারে এলেন ঘাসফুলের মুকুল। সাক্ষী রইল নয়াদিল্লির ১১ নম্বর অশোক রোডে বিজেপির সদর দফতর। 
মুকুলের বিজেপিতে যোগ দেওয়ার বিষয়টি প্রথম থেকেই দেখে এসেছেন রাজ্য বিজেপির দায়িত্বপ্রাপ্ত সর্বভারতীয় নেতা কৈলাস বিজয়বর্গীয়। এদিন তিনিও ছিলেন অমিত-মুকুল সাক্ষাতের সময়ে। 
এতদিন দিল্লিতে মুকুল রায়ের ঠিকানা ছিল ১৮১ নম্বর সাউথ এভিনিউ-এর বাংলো। রাজ্যসভার সদস্য হিসেবে পাওয়া এই বাংলোতেই এখনও থাকেন তিনি। শুক্রবার বিকেল পাঁচটা নাগাদ ওই বাংলো থেকে বিজেপি অফিসের পথে রওনা হন মুকুল রায়। তখন থেকেই তাঁকে স্বাগত জানানোর প্রস্তুতি শুরু হয় তিন কিলোমিটার দূরের বিজেপি সদর দফতরে।
তৃণমূলনেত্রী মমতা বন্দ্যোপাধ্যায়ের অত্যন্ত পছন্দ শুক্রবার। রাজনৈতিক জীবনের অনেক বড় সিদ্ধান্ত ও পদক্ষেপের জন্য তিনি বার বার শুক্রবারকেই বেছেছেন। আন্দোলন শুরু থেকে মুখ্যমন্ত্রী হিসেবে শপথ গ্রহণ সবেতেই গুরুত্ব পেয়েছে শুক্রবার। অনেক অপেক্ষার পরে পূর্ণিমা তিথির স্পর্শ পাওয়া এক শুক্রবারের মুকুল রায় নতুন পথে পা বাড়ালেন। বঙ্গ রাজনীতিতে শুরু হল নতুন অধ্যায়।